S’entreguen els premis del I Concurs de Fotografia Mòbil
19 de Noviembre de 2015

Carcaixent

Este matí, l'alcalde de Carcaixent, Paco Salom, i el regidor de Joventut, Natxo Escandell, han fet entrega dels premis del “I Concurs de Fotografia Mòbil” a Juane Cortell i Pablo Lloret, guanyadors del primer i segon premi del jurat, respectivament, i a Irene Meritxell Sastre, guanyadora del premi del jurat popular. El premi per a la fotografia guanyadora del jurat  consta d’un abonament anual a la piscina coberta municipal, més un val de 80€ per a gastar en el comerç local; per a la fotografia que va quedar en segon lloc, el premi és d’un val de 150€. També se li ha fet entrega a Irene Meritxell Sastre del premi a la foto guanyadora del jurat popular consistent en un val de 100€ per a gastar al comerç local.

La temàtica del I Concurs de Fotografia Mòbil era “Carcaixent festes i patrimoni”, i s'hi van presentar majoritàriament fotos de festes, sent els Moros i Cristians, el Dia de les Paelles i els correfocs els actes més fotografiats. Les dos fotos guanyadores van ser escollides per part d’un jurat format per professionals en la matèria: Rosa Nicolau (regidora de Cultura i Festes), Vicent Ibáñez (tècnic de Turisme), Pilar Soler (tècnica de Cultura i Joventut)) i Jose Vicente Monrós (fotògraf professional), David Mascarell (especialista en fotografia mòbil). La decisió va estar basada atenent criteris artístics, creatius, socials i lúdics. L’única condició, a banda de respectar la temàtica, era que les fotografies no havien d’estar retocades per cap aplicació. El jurat va triar 18 fotografies que van passar a la fase final de votació a la web municipal. La foto guanyadora d’esta fase va ser la d'Irene Meritxell Sastre amb 315 vots.

El regidor de Joventut, Natxo Escandell, ha donat l’enhorabona als guanyadors i els ha transmés el seu agraïment per la gran participació que ha tingut esta primera edició del Concurs de Fotografia Mòbil, al qual es van presentar més de 100 fotografies.  “És bo que hi haja iniciativa per mostrar una altra visió de les festes i d’interessar-se pel patrimoni de Carcaixent. Demostra que hi ha ganes d’una oferta d’iniciatives alternatives, en les quals el nou govern municipal continuarem treballant per a poder oferir-les”, ha afegit el regidor.